બહુપ્રતિક્ષિત ફિલ્મ નીરજા સત્ય ઘટના પર આધારિત તેમજ પ્રશંસનીય અભિનય, પટકથા અને સ્ક્રીનપ્લેનું વખાણવાલાયક મિશ્રણ છે. આ ફિલ્મમાં ઝાંસીની રાણીની કોઈ કથા નથી, પરંતુ પંજાબની એક સામાન્ય યુવતી વિશેની કથા છે જેણે અસાધારણ પરિસ્થિતિનો સામનો કર્યો હતો અને પોતાના ડર પર કાબૂ મેળવીને, પોતાની હિંમતથી વિમાનના ૩૫૯ પ્રવાસીઓના જાન બચાવી, પોતાની જાતનું બલિદાન આપીને દુનિયાને ચોંકાવી દીધી હતી. ફિલ્મમાં નીરજા નામની એરહોસ્ટેસ વિશેની વાર્તા છે જેણે પોતાની કામગીરી પ્રત્યેની નિષ્ઠા અને એક અપહૃત વિમાનના પ્રવાસીઓને બચાવવા માટે પોતાનો જાન કુરબાન કરી દીધો હતો.